16.6.2023
MT
Il-Ġurnal Uffiċjali tal-Unjoni Ewropea
C 214/27 L-Erbgħa 18 ta’ Jannar 2023
— wara li kkunsidra d-Deċiżjoni tal-Kunsill (PESK) 2021/509 tat-22 ta' Marzu 2021 li tistabbilixxi Faċilità Ewropea għall-Paċi, u li tħassar id-Deċiżjoni (PESK) 2015/528 (3), — wara li kkunsidra l-konklużjonijiet tal-Kunsill dwar il-COVID-19, il-ġestjoni tal-kriżijiet u r-reżiljenza, is-sigurtà u d-difiża, l-aspetti esterni tal-migrazzjoni u r-relazzjonijiet esterni adottati fis-16 ta' Diċembru 2021, — wara li kkunsidra r-rakkomandazzjoni tiegħu tat-23 ta' Novembru 2022 lill-Kunsill, lill-Kummissjoni u lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà dwar l-istrateġija l-ġdida tal-UE għat-tkabbir (4), — wara li kkunsidra l-Kunċett Strateġiku tan-NATO adottat mill-Kapijiet ta' Stat u ta' Gvern tan-NATO fis-Summit tan-NATO f'Madrid fid-29 ta' Ġunju 2022, — wara li kkunsidra r-Riżoluzzjoni 1325 tal-Kunsill tas-Sigurtà tan-Nazzjonijiet Uniti tal-31 ta' Ottubru 2000 li stabbiliet l-Aġenda dwar in-Nisa, il-Paċi u s-Sigurtà (WPS), — wara li kkunsidra l-komunikazzjoni konġunta tal-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà u tal-Kummissjoni tal-25 ta' Novembru 2020 intitolata “Pjan ta' Azzjoni tal-UE dwar il-Ġeneru (Gender Action Plan, GAP) III – Aġenda ambizzjuża għall-ugwaljanza bejn il-ġeneri u l-għoti tas-setgħa lin-nisa fl-azzjoni esterna tal-UE” (JOIN(2020)0017), — wara li kkunsidra r-riżoluzzjoni tiegħu tal-14 ta' Diċembru 2022 dwar il-prospettivi għas-soluzzjoni msejsa fuq il-koeżistenza ta' żewġ Stati għal Iżrael u l-Palestina (5), — wara li kkunsidra d-Dikjarazzjoni Konġunta dwar il-kooperazzjoni UE-NATO ffirmata fl-10 ta' Jannar 2023 mill-President tal-Kunsill Ewropew, il-President tal-Kummissjoni u s-Segretarju Ġenerali tal-Organizzazzjoni tat-Trattat tal-Atlantiku tat-Tramuntana, — wara li kkunsidra l-Artikolu 54 tar-Regoli ta' Proċedura tiegħu, — wara li kkunsidra l-opinjoni tal-Kumitat għall-Affarijiet Kostituzzjonali, — wara li kkunsidra r-rapport tal-Kumitat għall-Affarijiet Barranin (A9-0292/2022), A. billi l-aggressjoni militari mhux provokata u mhux ġustifikata mill-Federazzjoni Russa kontra l-Ukrajna, bl-appoġġ tar-reġim ta' Lukashenka fil-Belarussja, reġgħet ġabet gwerra fil-kontinent Ewropew u kkawżat qerda u tbatija serja; billi r-Russja wettqet delitti tal-gwerra kontra l-Ukrajna; billi dan kollu jhedded u jkompli jisfida b'mod sinifikanti s-sigurtà Ewropea u globali; billi r-Russja għamlet theddid nukleari; billi l-ktajjen tal-provvista globali ġew affettwati b'mod negattiv u s-sigurtà tal-ikel iddgħajfet f'diversi żoni tad-dinja; billi l-gwerra ta' aggressjoni illegali tar-Russja kontra l-Ukrajna ħolqot inċertezza ekonomika, wasslet għal żieda qawwija fil-prezzijiet tal-enerġija, aggravat il-kriżi klimatika u għandha potenzjal konsiderevoli biex tkompli tiddestabbilizza bosta Stati Membri u pajjiżi terzi, speċjalment dawk fil-Balkani tal-Punent u fis-Sħubija tal-Lvant, u għaldaqstant biddlet b'mod sinifikanti l-kuntest ġeopolitiku tal-politika estera u ta' sigurtà komuni (PESK) tal-UE; billi l-gwerra ta' aggressjoni kontra l-Ukrajna kienet parti mill-pjan ta' Putin li jsawwar mill-ġdid l-arkitettura tas-sigurtà Ewro-Atlantika; billi dan il-pjan ġie mxekkel bis-saħħa tad-difiża erojka tal-armata Ukrena; billi l-UE ilha mill-2014 ma tista' tuża bis-sħiħ l-istrumenti tagħha ta' sigurtà u ta' difiża komuni (PSDK) biex tappoġġa b'mod effikaċi l-ġlieda tal-Ukrajna kontra r-Russja, għalkemm din is-sena qed naraw xi titjib; billi sabiex titqies bħala attur globali ta' suċċess u kredibbli, l-UE teħtieġ tiżviluppa aktar il-kapaċitajiet tagħha u ssaħħaħ ir-rieda politika biex tipprovdi sigurtà fil-viċinat immedjat tagħha; B. billi l-Viċinat tal-Lvant u l-Balkani tal-Punent jeħtieġu riżoluzzjoni paċifika tal-kunflitti, stabbiltà u sigurtà mtejba, u aktar kooperazzjoni reċiproka; billi s-sigurtà f'dawn ir-reġjuni hija mhedda mmens mill-invażjoni tal-Ukrajna mir-Russja u l-possibbiltà li din l-aggressjoni tinfirex fil-pajjiżi ġirien; billi d-destabbilizzazzjoni tal-viċinat immedjat tagħna thedded l-istabbiltà, il-paċi u s-sigurtà tal-UE;
(3) (4) (5)
ĠU L 102, 24.3.2021, p. 14.
Testi adottati, P9_TA(2022)0406.
Testi adottati, P9_TA(2022)0443.